Diari Oficial de la Generalitat Valenciana


Sumari del DOGV 9632, del 05-07-2023 (2023/7554)

RESOLUCIÓ de 29 de juny de 2023, de la consellera d'Educació, Cultura i Esport, per la qual es creen unitats de primer cicle d'Educació Infantil (2 anys) finançades pel Programa d'impuls d'escolarització en el primer cicle d'Educació Infantil del Pla de recuperació, transformació i resiliència finançat per la Unió Europea - NextGenerationEU.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9632

Data del DOGV
:   05-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7554


Data del document
:   29-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * educació
    * centre d'ensenyament

RESOLUCIÓ de 29 de juny de 2023, de la consellera d'Educació, Cultura i Esport, per la qual es creen unitats de primer cicle d'Educació Infantil (2 anys) finançades pel Programa d'impuls d'escolarització en el primer cicle d'Educació Infantil del Pla de recuperació, transformació i resiliència finançat per la Unió Europea - NextGenerationEU. [2023/7554]  
Antecedents de fet  
La disposició addicional tercera de la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'Educació, que tracta de l'extensió de l'educació infantil, especifica que en el termini d'un any des de l'entrada en vigor d'aquesta llei, el govern central, en col·laboració amb les administracions educatives, elaborarà un pla de huit anys de durada per a l'extensió del primer cicle d'educació infantil amb la finalitat d'avançar cap a una oferta pública suficient i assequible, amb equitat i qualitat, que en garantisca el caràcter educatiu. Per a la implantació progressiva, es tendirà a l'extensió de la gratuïtat, de manera que es prioritzarà l'accés de l'alumnat en situació de risc de pobresa i exclusió social i la situació de baixa taxa d'escolarització.  
A més, la disposició addicional cinquena de l'esmentada llei, que estableix les prioritats en els programes de cooperació territorial, determina que, a fi d'assolir les metes de l'objectiu 4 de l'Agenda 2030, el govern central, en col·laboració amb les administracions educatives, promourà durant el període d'implantació d'aquesta llei els programes de cooperació territorial com a línia estratègica d'actuació, amb especial atenció a la millora dels nivells d'escolarització accessible i assequible en el primer cicle d'educació infantil, entre altres prioritats.  
  
D'altra banda, la Conselleria d'Educació, Cultura i Esport porta realitzant una aposta decidida per l'extensió del primer cicle d'educació infantil, no només posant en funcionament unitats de 2 anys en les escoles públiques valencianes des del curs 2015-2016, sinó creant o assumint la titularitat d'escoles infantils de primer cicle. Aquesta aposta inicial s'ha ampliat any rere any i té com a objectiu l'extensió d'aquesta oferta educativa gratuïta a la major part del territori valencià, sempre posant l'èmfasi en la solidaritat i l'equilibri territorial a fi de descompensar les desigualtats i afavorir la igualtat d'oportunitats en les zones rurals o en les zones urbanes desfavorides socialment.  
  
Així mateix, el Ministeri d'Educació i Formació Professional ha promogut, entre d'altres, el Programa de cooperació territorial d'impuls d'escolarització en el primer cicle d'educació infantil amb noves places de titularitat pública, prioritàriament per a xiquetes i xiquets d'1 i 2 anys, amb càrrec al Pla de Recuperació, Transformació i Resiliència - Finançat per la Unió Europea - NextGenerationEU, C21.I1. Aquest programa pretén la creació de places noves del primer cicle d'educació infantil de titularitat pública (prioritàriament d'1 i 2 anys), el finançament de les quals cobrirà tant la despesa en infraestructures com la despesa en equipament i funcionament. El programa s'implantarà de manera progressiva i haurà de prioritzar l'accés de l'alumnat en zones amb major incidència de risc de pobresa o exclusió social i l'extensió a les àrees rurals. Per tant, l'ampliació de l'escolarització en aquest cicle ha d'atendre la compensació dels efectes que les desigualtats d'origen econòmic, social, territorial i cultural tenen sobre l'alumnat.  
  
Per això, la Resolució de 23 de desembre de 2021, de la Secretaria d'Estat d'Educació, per la qual es publica l'Acord de la Conferència Sectorial d'Educació de 25 de novembre de 2021, pel qual s'aprova la proposta de distribució territorial dels crèdits destinats al Programa d'impuls d'escolarització en el primer cicle d'educació infantil, en el marc del component 21, Inversió 1, del Pla de recuperació, transformació i resiliència - finançat per la Unió Europea - NextGenerationEU, concreta el desplegament del programa de cooperació territorial d'impuls d'escolarització en el primer cicle d'educació infantil amb noves places de titularitat pública, prioritàriament per a xiquetes i xiquets d'1 i 2 anys. L'execució i el desenvolupament d'aquest programa i les actuacions que el defineixen corresponen, en funció de les competències assumides, a les comunitats autònomes. Així, gràcies a aquest programa, les administracions autonòmiques disposaran dels recursos financers per a poder desenvolupar amb èxit les actuacions contemplades.  
  
En aquest sentit, mitjançant la Resolució de 5 d'agost de 2021, del conseller d'Educació, Cultura i Esport, la Correcció d'errades d'aquesta resolució, de 24 de novembre de 2021, la Resolució de 30 de juny de 2022, de la consellera d'Educació, Cultura i Esport, la Correcció d'errades d'aquesta resolució, de 25 de juliol de 2022, i la Resolució de 17 d'octubre de 2022, de la consellera d'Educació, Cultura i Esport, s'han creat un total de 306 unitats de primer cicle d'educació infantil (2 anys), finançades pel Programa d'impuls d'escolarització en el primer cicle d'educació infantil del Pla de recuperació, transformació i resiliència - finançat per la Unió Europea - NextGenerationEU, C21.I1, per als cursos 2021-2022 i 2022-2023 en l'àmbit educatiu de la Comunitat Valenciana.  
  
Fonaments de dret  
Per tot això, d'acord amb la proposta del director general de Centres Docents i en virtut de les facultats conferides per l'article 28 de la Llei 5/1983, de 30 de desembre, del Consell, i l'article 7 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les atribucions d'aquestes, resolc:  
  
Primer  
Crear les unitats de primer cicle d'educació infantil (2 anys), que seran finançades pel Programa de cooperació territorial, del Ministeri d'Educació i Formació Professional, d'impuls d'escolarització en el primer cicle d'educació infantil amb noves places de titularitat pública, amb càrrec al Pla de recuperació, transformació i resiliència - finançat per la Unió Europea - NextGenerationEU, C21.I1, i que es detallen en l'annex d'aquesta resolució.  
  
Segon  
Les accions derivades d'aquesta resolució compleixen els principis i criteris de planificació i execució relatius a la creació jurídica i administrativa de les unitats de primer cicle d'educació infantil (2 anys) establits en l'article 2.2 de l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
  
La present resolució posa fi a la via administrativa i, contra aquesta, podrà interposar-se, potestativament, un recurs de reposició en el termini d'un mes comptat des de l'endemà de la publicació en el Diari Oficial de la Generalitat Valenciana davant el mateix òrgan que ha dictat l'acte contra el qual es recorre, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o, directament, un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació en el Diari Oficial de la Generalitat Valenciana, d'acord amb el que s'estableix en els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 29 de juny de 2023.- La consellera d'Educació, Cultura i Esport: Raquel Tamarit i Iranzo.